b'\n_START_ARTICLE_\nTure Ara\n_START_PARAGRAPH_\nCarl Henrik Lorenz Ture Ara (vuoteen 1928 \xc3\x85berg; 19. tammikuuta 1903 Tukholma \xe2\x80\x93 29. hein\xc3\xa4kuuta 1979 Helsinki) oli suomalainen ooppera- ja iskelm\xc3\xa4laulaja (baritoni), laulunopettaja ja n\xc3\xa4yttelij\xc3\xa4.\n_START_SECTION_\nUra\n_START_PARAGRAPH_\nTure Ara vietti lapsuutensa ja nuoruutensa K\xc3\xa4kisalmessa. Siell\xc3\xa4 h\xc3\xa4n tutustui s\xc3\xa4velt\xc3\xa4j\xc3\xa4 Erkki Melartiniin, jolla oli keskeinen merkitys Aran alkavalla laulajanuralla. Heid\xc3\xa4n yst\xc3\xa4vyytens\xc3\xa4 kesti Melartinin kuolemaan saakka. _NEWLINE_Ture Ara opiskeli laulua muun muassa Aino Ackt\xc3\xa9n johdolla ja piti ensikonserttinsa Helsingiss\xc3\xa4 vuonna 1927. H\xc3\xa4nest\xc3\xa4 tuli yksi Suomen ensimm\xc3\xa4isist\xc3\xa4 iskelm\xc3\xa4t\xc3\xa4hdist\xc3\xa4, kun h\xc3\xa4n levytti vuonna 1929 valssin \xe2\x80\x9dEmma\xe2\x80\x9d, jota myytiin yli 30\xc2\xa0000 kappaletta. Toinen h\xc3\xa4nen laulamanaan menestykseen noussut kappale oli Ernest Pingoud\xe2\x80\x99n s\xc3\xa4velt\xc3\xa4m\xc3\xa4 ja V\xc3\xa4in\xc3\xb6 Siikaniemen sanoittama valssi \xe2\x80\x9dAsfalttikukka\xe2\x80\x9d samalta vuodelta. 1920\xe2\x80\x931930-luvulla h\xc3\xa4n k\xc3\xa4ytti iskelm\xc3\xa4laulajana taiteilijanime\xc3\xa4 Topi Aaltonen. Ara esiintyi my\xc3\xb6s ulkomailla (Saksassa, Ruotsissa ja Unkarissa)._NEWLINE_Ara oli vuosina 1930\xe2\x80\x931953 kiinnitettyn\xc3\xa4 Ruotsalaiseen teatteriin ja sen j\xc3\xa4lkeen Kansallisoopperaan aina vuoteen 1965 asti. Ara oli \xc3\xa4\xc3\xa4nialaltaan baritoni, mutta h\xc3\xa4n tavoitti my\xc3\xb6s tenorin rekisterin, mik\xc3\xa4 k\xc3\xa4y ilmi esimerkiksi kappaleesta \xe2\x80\x9dMuisto\xe2\x80\x9d. H\xc3\xa4n levytti runsaasti etenkin suomalaisia kansanlauluja mutta ei oopperatulkintojaan. Lis\xc3\xa4ksi Ara esiintyi my\xc3\xb6s elokuvissa, ja operettit\xc3\xa4hten\xc3\xa4 h\xc3\xa4nt\xc3\xa4 arvostettiin suuresti. Aran tunnetuiksi tekemi\xc3\xa4 kappaleita olivat my\xc3\xb6s Oskar Merikannon s\xc3\xa4velt\xc3\xa4m\xc3\xa4t \xe2\x80\x9dReppurin laulu\xe2\x80\x9d ja \xe2\x80\x9dVallinkorvan laulu\xe2\x80\x9d, joita h\xc3\xa4n esitti menestyksekk\xc3\xa4\xc3\xa4sti sotien aikaisilla viihdytyskiertueilla rintamalla._NEWLINE_Ture Ara oli vuosina 1944\xe2\x80\x931953 naimisissa n\xc3\xa4yttelij\xc3\xa4 ja laulaja Birgit Kronstr\xc3\xb6min kanssa._NEWLINE_Uransa j\xc3\xa4lkeen Ara ryhtyi jooga- ja laulupedagogiksi. H\xc3\xa4net palkittiin vuonna 1961 Pro Finlandia -mitalilla. Yksi Aran viimeisist\xc3\xa4 lauluoppilaista oli vuoden 1977 Miss Suomi Armi Aavikko. Ara julkaisi 1970-luvulla kaksi muistelmateosta: Saparo-Tuure ja Viisikanta.'